УПРАВЛЕНИЕ ПО ОБРАЗОВАНИЮ МИНСКОГО РАЙИСПОЛКОМА

ГОСУДАРСТВЕННОЕ УЧРЕЖДЕНИЕ ДОПОЛНИТЕЛЬНОГО ОБРАЗОВАНИЯ

«ЦЕНТР ТУРИЗМА И КРАЕВЕДЕНИЯ ДЕТЕЙ И МОЛОДЁЖИ

«ВЕТРАЗЬ» МИНСКОГО РАЙОНА»

|  |  |
| --- | --- |
|  | УТВЕРЖДАЮ Директор государственного учреждения дополнительного образования «Центр туризма и краеведения детей и молодежи «Ветразь» Минского района»\_\_\_\_\_\_\_\_\_\_\_\_\_ В.В.Борисевич«31» августа 2023г. |

ПРОГРАММА

ОБЪЕДИНЕНИЯ ПО ИНТЕРЕСАМ

**«ГІСТОРЫЯ СЯМ’І І РОДУ Ў ГІСТОРЫІ КРАІНЫ»**

дополнительного образования детей и молодежи

(базовый уровень изучения образовательной области «КРАЕВЕДЕНИЕ»)

|  |  |
| --- | --- |
|  | Составители: Левковец М.Н., педагог дополнительного образования, руководитель музея,Матюшонок В.И., методистВозраст учащихся: 9-12 летСрок реализации программы – 1 годРекомендовано«31» августа 2023г.Протокол № 1 |

Сеница 2023

 Дадзеная праграма была адзначана дыпломам ІІ ступені Міністэрства адукацыі Рэспублікі Беларусь на XIX рэспубліканскай выставе навукова-метадычнай літаратуры, педагагічнага вопыту і творчасці навучэнскай моладзі, прысвечанай Году народнага адзінства.

**Тлумачальная запіска**

Адметнай асаблівасцю сучаснасці з'яўляецца паскарэнне тэмпу пераменаў, калі вопыт папярэдніх пакаленняў губляе значэнне для практычнага жыцця маладога пакалення. Праблемы інстытута сям’і сучаснага грамадства, ступень падрыхтаванасці моладзі да сямейнага жыцця адлюстроўваюць парушаны працэс пераемнасці пакаленняў у перадачы маральных і сямейных каштоўнасцяў, гістарычнай памяці. Наступствы разбурэння пераемнасці пакаленняў: сучасныя дзеці не ведаюць імён і прозвішчаў сваіх прабабуль і прадзедаў, не могуць сказаць, дзе знаходзяцца магілы іх продкаў.

Актуальнасць праграмы аб’яднання па інтарэсах “Гісторыя сям’і і роду ў гісторыі краіны” вызначаецца запатрабаванасцю грамадства ў асобе, якая ведае і ганарыцца сваімі каранямі, пошукам сучасных форм і метадаў арганізацыі грамадзянска-патрыятычнага, сямейнага, этнакультурнага выхавання навучэнцаў. Праграма “Гісторыя сям’і і роду ў гісторыі краіны” рэалізуецца на базавым узроўні, складзена на аснове Тыпавой праграмы дадатковай адукацыі дзяцей і моладзі (турысцка-краязнаўчы профіль, адукацыйная вобласць “Краязнаўства”).

Праграма дадатковай адукацыі дзяцей і моладзі арыентавана на даследванне навучэнцамі гісторыі сваёй сям’і і роду, далучэнне іх да гістарычнай і культурнай спадчыны, рэалізацыю этнапедагагічнага падыходу ў фарміраванні ў навучэнцаў асноў культуры сямейных узаемаадносін, сямейных каштоўнасцяў.

**Мэта праграмы:** далучэнне навучэнцаў да даследчай дзейнасці праз вывучэнне імі гісторыі сям'і і роду ў кантэксце гісторыі краіны, фарміраванне ў навучэнцаў асноў культуры сямейных узаемаадносін сродкамі народнай педагогікі.

**Задачы:**

садзейнічаць стварэнню навучэнцамі радаводаў на аснове гістарычных крыніц, засваенню імі нацыянальных сямейных традыцый і сямейных каштоўнасцяў;

развіваць краязнаўчыя ўменні навучэнцаў працаваць з крыніцамі гістарычнай інфармацыі, запісваць успаміны і суадносіць іх з гістарычнымі падзеямі, выкарыстоўваць інтэрнэт-рэсурсы;

фарміраваць у дзяцей адказнасць за жыццёвае самавызначэнне як прадстаўнікоў свайго роду, сям’і, свайго народа.

Этнічна выхаваная асоба павінна ведаць гісторыю краіны, нацыянальныя традыцыі, звычаі і традыцыі сваёй сям’і, уласны радавод. Неабходна, каб першымі крокамі навучэнцаў у краязнаўстве было вывучэнне гісторыі сям’і і гісторыі роду ў кантэксце гісторыі краіны. Адукацыйная прастора ў краязнаўстве па вывучэнні гісторыі роду неабмежавана складнікамі інфармацыі: імёны і назвы, месцы і даты. Фарміраванне першасных уменняў і навыкаў даследчай працы спалучаецца з этнакультурным выхаваннем дзяцей, з засваеннем духоўна-маральных, сямейных каштоўнасцяў.

Прынцыпамі рэалізацыі праграмы з’яўляюцца:

прынцып супрацоўніцтва з сям’ёй навучэнца;

прынцып даступнасці адукацыйна-пазнавальнай дзейнасці;

прынцып кантэкснасці пры апісанні гістарычных падзей і паводзін (учынкаў) людзей (сваякоў) у рэчышчы гістарычных дасягненняў ці грамадскіх з’яў (працэсаў);

прынцып інтэграцыі грамадазнаўчых, гістарычных, геаграфічных, краязнаўчых ведаў.

Адметнасць праграмы “Гісторыя сям’і і роду ў гісторыі краіны” заключаецца ў тым, што яе рэалізацыя прадугледжвае правядзенне адаптаванага для дзіцячага ўзросту генеалагічнага даследвання. Практыкаарыентаваны характар праграмы накіраваны на фарміраванне ў навучэнцаў уменняў і навыкаў краязнаўчай даследчай работы з выкарыстаннем сучасных інфармацыйна-камунікатыўных тэхналогій, цеснае супрацоўніцтва з сем’ямі навучэнцаў праз сучасныя сродкі камунікацыі.

Праграма складаецца з раздзелаў, якія тэматычна і сэнсава звязаны паміж сабой і адлюстроўваюць паэтапнае правядзенне даследчай работы навучэнцамі.

Пры неабходнасці педагог можа змяняць колькасць гадзін адведзеных на вывучэнне асобных тэм. Праграма “Гісторыя сям’і і роду ў гісторыі краіны” можа быць адаптавана для заняткаў з навучэнцамі старэйшага ўзросту: акцэнт неабходна зрабіць на даследчую дзейнасць.

**Арганізацыйныя ўмовы рэалізацыі праграмы**

Адукацыйны працэс пры рэалізацыі праграмы “Гісторыя сям’і і роду ў гісторыі краіны” ажыццяўляецца на працягу аднаго навучальнага года на базавым узроўні. Праграма разлічана на навучэнцаў 9-12 гадоў, 2-4 вучэбных гадзіны на тыдзень, 72-144 гадзіны на год.

Заняткі пажадана праводзіць у музеі ўстановы адукацыі або ў кабінеце, які адпавядае санітарна-гігіенічным патрабаванням, патрабаванням пажарнай бяспекі.

**Матэрыяльна-тэхнічнае забеспячэнне**

Для паспяховага правядзення заняткаў патрабуецца камп’ютар, аўдыё-відэазапісы фальклорных твораў і абрадаў, дыктафоны (мікрафоны) для запісу успамінаў.

**Кадравае забеспячэнне:** педагог дадатковай адукацыі.

**Вучэбна-тэматычны план**

|  |  |  |  |  |  |
| --- | --- | --- | --- | --- | --- |
| № | Тэмы | Усяго гадзін | У тым ліку | Усяго гадзін | У тым ліку |
| тэарэт. | практ. | тэарэт. | практ. |
| 1 | Уводныя заняткі  | 1 | 1 | - | 1 | 1 | - |
| 2 | Мая сям’я, мае сваякі | 11 | 4 | 7 | 5 | 2 | 3 |
| 3 | Крыніцы вывучэння гісторыі роду | 24 | 10 | 14 | 12 | 5 | 7 |
| 4 | Складаем сваё радаводнае дрэва | 36 | 14 | 22 | 18 | 7 | 11 |
| 5 | Даследванне гісторыі роду: накірункі і перспектывы | 12 | 5 | 7 | 6 | 2 | 4 |
| 6 | Народныя традыцыі ў сям’і | 24 | 8 | 16 | 12 | 4 | 8 |
| 7 | Гісторыя мааёй сям’і – гісторыя маёй краіны | 34 | 12 | 22 | 16 | 5 | 11 |
| 8 | Выніковы занятак “У добрым родзе – усе ў згодзе ” | 2 | - | 2 | 2 | - | 2 |
|  | Усяго гадзін | 144 | 54 | 90 | 72 | 26 | 46 |

**Змест адукацыйных абласцей праграмы**

**Уводныя заняткі**

Арганізацыя работы аб’яднання. Рэжым заняткаў. Мэты і задачы, план работы аб’яднання. Абмеркаванне выкарыстання тэхнічных сродкаў, інфармацыйных рэсурсаў Інтэрнэту. Навучанне правілам бяспекі.

**Мая сям’я, мае сваякі**

Сям’я - ячэйка грамадства, заснаваная на шлюбным саюзе і сувязях родзічаў, якія жывуць разам і вядуць сумесную гаспадарку. Сям'я - гэта людзі, звязаныя паміж сабой любоўю, дзе старэйшае пакаленне перадае сваім дзецям і ўнукам назапашаны вопыт. Сям’я - гэта сувязь пакаленняў.

Прыказкі і прымаўкі пра сям’ю. Шматзначнасць і павучальны змест прыказак і прымавак. Адлюстраванне паважлівых адносін дзяцей да бацькоў, да старэйшага пакалення ў народных казках і легендах, народных песнях. Выхаваўчы патэнцыял народных твораў.

Сумесная праца і сумесны адпачынак як спосабы ўмацавання сям’і. Важнасць уменняў аказваць падтрымку, клопат аб членах сям’і. Асновы культуры сямейных узаемаадносін. Згода паміж пакаленнямі адносна норм, каштоўнасцяў жыцця і паводзін. Адказнасць бацькоў за сваіх дзяцей. Удзячнасць бацькам. Павага да старэйшых у сям’і.

Сваяцтва як сувязь паміж людзьмі, заснаваная на сямейных адносінах. Слоўнік сваякоў. Сямейна-сваяцкія сувязі сучаснай сям’і. Сямейна-сваяцкая ўзаемадапамога.

*Практычныя заняткі*

Слуханне і абмеркаванне фальклорных твораў: казак, легенд і паданняў, песен на тэму сямейнага выхавання*.* Пазнавальныя гульні з выкарыстаннем прыказак і прымавак пра сям’ю. Вусны часопіс “Па старонках фальклорных твораў пра сям’ю”. Гульнёвая праграма “Вернісаж фальклорных твораў аб узаемаадносінах у сям’і”.

Выстава малюнкаў або сямейных фотаздымкаў “Мая сям’я”. Выказванні пра сваю сям’ю з называннем прозвішч, імён, імён па бацьку членаў сям’і, дат нараджэння. Стварэнне відэаролікаў “Гэта я, гэта я, гэта ўся мая сям'я” (па жаданні навучэнцаў).

Складанне слоўніка сваякоў.

**Крыніцы вывучэння гісторыі роду**

Кожны з нас прадстаўнік сваёй сям’і, свайго роду. Род і Радзіма - словы аднаго кораня. Паняцці *род, радня, родзічы, продкі* ў беларускіх народных прыказках і прымаўках.

Паняцце *генеалогія*. Генеалогія - гістарычная дысцыпліна, якая вывучае роднасныя ўзаемасувязі людзей, гісторыю родаў.

Паняцце *гістарычныя крыніцы*. Гістарычныя крыніцы па генеалогіі ў архівах і бібліятэках Беларусі. Знаёмства з гістарычнымі крыніцамі, якія змяшчаюць інфармацыю аб мінулым жыцці родзічаў: метрычныя кнігі рэлігійных супольнасцей XVIII – ХХ стст., перапісы насельніцтва, серыі кніг “Памяць”, “Гарады і вёскі Беларусі”, краязнаўчыя выданні.

Пошук генеалагічных звестак у інфармацыйных рэсурсах Інтэрнэту. Знаёмства з інтэрнэт-рэсурсамі: міжнародным сайтам па генеалогіі “Генеалогія – даведайцеся свае карані, захавайце сямейную гісторыю” [11], генеалагічнымі парталамі “Всероссийское генеалогическое древо” [3], Radawod.by [4], інфармацыйным парталам “Памяць народа” [12], сайтамі “Дарогамі памяці” [6], “Партызаны by” [13].

Сямейны архіў. Дакументальныя і рэчавыя крыніцы даследвання гісторыі роду: дакументы, пасведчанні, лісты і паштоўкі, фотаздымкі, артыкулы газет і часопісаў, граматы і ўзнагароды, асабістыя рэчы і сямейныя рэліквіі. Надмагільныя надпісы як крыніца генеалагічнай інфармацыі.

Успаміны як гістарычная крыніца. Важнасць удакладнення інфармацыі, суаднясенне ўспамінаў з гістарычнымі крыніцамі. Правілы запісу ўспамінаў. Тэхнічныя сродкі запісу інфармацыі.

*Практычныя заняткі*

Урок народнай мудрасці з выкарыстаннем прыказак і прымавак пра род, родзічаў, радзіму, продкаў. Віртуальнае падарожжа ў бібліятэкі і архівы Беларусі “Скарбніцы гістарычных звестак па генеалогіі”. Азнаямленне з пошукавай сістэмай “Дапаможнік” сайта “Архівы Беларусі” [8].

Наведванне бібліятэк установы адукацыі і рэгіёна для азнаямлення з выданнямі па генеалогіі, краязнаўчымі выданнямі. Азнаямленне з даступнымі для навучэнцаў магчымасцямі інфармацыйных рэсурсаў па генеалогіі для даследвання гісторыі роду.

Дакументы сямейнага архіву як крыніца для вывучэння радаводу. Каштоўнасць рэчавых крыніц сямейнага архіву. Выказванне або прэзентацыя “Рэліквія маёй сям'і”.

Успаміны родзічаў як асноўная крыніца па вывучэнні гісторыі роду. Правілы запісу ўспамінаў ад родзічаў. Патрабаванні да пісьмовага запісу успамінаў. Тэхнічныя сродкі запісу інфармацыі. Правілы карыстання дыктафонам.

**Складаем сваё радаводнае дрэва**

Радавод – пералік пакаленняў аднаго роду, які ўстанаўлівае паходжанне і ступень роднасці. Радавод як генеалагічнае дрэва або табліца, дзе схематычна адлюстраваны роднасныя сувязі сям’і. Знаёмства з радаводамі старадаўніх княжацкіх, шляхецкіх родаў, з радаводамі вядомых беларусаў, з прыкладамі радаводаў сучасных беларусаў. Знаёмства з праграмамі інтэрнэт-рэсурсаў па складанні радаводаў.

Этапы складання ўласнага радаводу: збор першапачатковых звестак пра сям’ю, апрацоўка сабраных матэрыялаў, складанне радаводнага дрэва, удакладненне і дапаўненне звестак.

Збор першапачатковых звестак і накапленне матэрыялу. Вывучэнне дакументальных і рэчавых матэрыялаў сямейных архіваў: аналіз інфармацыі, запіс генеалагічнай інфармацыі. Асцярожнае абыходжанне з матэрыяламі сямейнага архіва.

Засваенне правіл правядзення апытання, запісу успамінаў. Асновы тактоўнасці і этыкету пры правядзенні апытання і запісу ўспамінаў.

Падрыхтоўка да самастойнай работы навучэнцаў па апытванню родзічаў і запісу іх успамінаў: складанне прыкладнага апытальніка, узнаўленне правіл запісу ўспамінаў і правіл карыстання тэхнічнымі сродкамі. Спосабы атрымання інфармацыі: асабістыя сустрэчы, тэлефонныя размовы, папяровая і электронная перапіска, сацыяльныя сеткі, месэнджары. Спосабы фіксацыі накопленага матэрыяла: запісы ў сшытках, картках, стварэнне электронных файлаў з тэкстам і выявамі дакументаў, фотаздымкаў. Правілы захоўвання інфармацыі. Суаднясенне ўспамінаў, сабранай інфармацыі з гістарычнымі крыніцамі: вывучэнне гістарычнай і краязнаўчай літаратуры, інтэрнэт-рэсурсаў.

Апрацоўка і аналіз сабраных матэрыялаў. Удакладненне і дапаўненне звестак.

Складанне радаводу.

*Практычныя заняткі*

Знаёмства з рознымі схемамі радаводаў, праграмамі інтэрнэт-рэсурсаў па складанні радаводаў. Вызначэнне схемы уласнага радаводу.

Збор першаснай інфармацыі аб прадстаўніках роду. Апісанне сямейнага архіва, аналіз і запіс генеалагічнай інфармацыі. Апісанне сямейных рэліквій.

Правядзенне навучальных інтэрв’ю з родзічамі навучэнцаў (па дамоўленасці): навучанне правілам правядзення запісу успамінаў, фіксацыі і захоўвання матэрыялаў.

Абмеркаванне і аналіз самастойнай работы навучэнцаў па апытванню родзічаў і запісу іх успамінаў Праслухоўванне, аналіз і апрацоўка інфармацыі. Суаднясенне ўспамінаў з гістарычнымі крыніцамі: вывучэнне гістарычнай і краязнаўчай літаратуры, інтэрнэт-рэсурсаў.

Апрацоўка сабраных матэрыялаў. Складанне радаводу, яго графічнае і тэкставае прадстаўленне.

**Даследванне гісторыі роду: накірункі і перспектывы**

Гісторыя роду – неабмежаваная прастора для даследванняў.

Магчымыя накірункі і вынікі даследвання гісторыі роду:

генеалагічнае дасье на кожнага прадстаўніка роду, куды ўваходзіць яго біяграфія, выпіскі з пісьмовых крыніц, тэксты ўспамінаў, фатаздымкі, дакументы;

матэрыял па гісторыі сям'і, роду, дзе ў храналагічнай паслядоўнасці прадстаўлена апісанне жыццядзейнасці сваякоў, а таксама важных для сям'і падзей;

матэрыял, дзе прадстаўляецца апісанне сямейных традыцый, паданняў і легенд, захаваных сямейных рэліквій;

матэрыял па правядзенні антрапанімічных даследаванняў сям'і, роду (паходжанне імёнаў, прозвішчаў);

карта-схема з адлюстраваннем геаграфіі рассялення прадстаўнікоў роду.

*Практычныя заняткі*

Знаёмства з накірункамі даследванняў гісторыі роду: “Сямейныя архівы. Стань сваім сямейным архівістам”, “Дакументы сведчаць”, “Пра што расказваюць фотаздымкі?”, “Каштоўнасць успамінаў”, “Біяграфія маіх родных”, “Вызначальныя падзеі ў лёсах маіх родзічаў”, “Летапіс сям’і”, “Сямейныя легенды і традыцыі”, “Адкуль паходзіць маё імя і прозвішча”. Завочнае падарожжа на радзіму продкаў “Адкуль мой род”.

**Народныя традыцыі ў сям’і**

Сямейны ўклад жыцця нашых продкаў. Побыт сям’і ў мінулыя часы і ў сучасным грамадстве: жыллё, адзенне, стравы беларускай кухні, працоўныя заняткі. Пераемнасць і захаванне народных традыцый і звычаяў у сям’і сучаснага грамадства.

Традыцыйная сямейная абраднасць беларусаў як адлюстраванне спрадвечнага ўкладу жыцця людзей, культуры, побыту і іх уяўленняў. Спалучэнне сямейна-абрадавай паэзіі з асноўнымі этапамі жыццёвага шляху чалавека – нараджэннем, шлюбам і смерцю. Штогадовыя дні памінання продкаў: Дзяды або бацькоўскія памінальныя суботы. Звычаі на Радаўніцу. Сямейныя традыцыі святкавання народных святаў.

Традыцыі сямейнага выхавання ад дзяцінства да юнацтва. Правілы паводзін дзяцей у сям’і і грамадстве. Заняткі і забавы дзяцей ў мінулыя часы і ў сучасным грамадстве. Працоўныя навыкі, якія дачка атрымлівала ад маці. Выхаванне ў дзяўчынкі (дзяўчыны) дабрыні, жаноцкасці, спагадлівасці, мяккасці, цярпення да недахопаў блізкіх людзей, умення дараваць, клопату аб слабых, хворых, сіротах, любові да дзяцей. Правілы паводзін хлопчыка ў сям’і і грамадстве. Успрыемнік і першы памочнік бацькі.Выхаванне ў хлопчыка (юнака) майстэрства ў якой-небудзь справе, смеласці, высакароднасці, умення пераадольваць цяжкасці, гатоўнасці прыйсці на дапамогу жанчыне і абараніць яе. Дзіцячы фальклор як сродак выхавання кожнага новага пакалення.

Роля старэйшага пакалення ў перадачы духоўных каштоўнасцяў, ведаў, навыкаў ва ўсіх галінах гаспадарання: агратэхнічных, метэаралагічных, батанічных, будаўнічых, медыцынскіх, педагагічных, хатніх, жывёлагадоўчых. Народныя рамёствы, заняткі мужчын ў мінулым і сучасным жыцці беларусаў. Заняткіі клопат жанчыны-маці. Размеркаванне хатніх абавязкаў у сучаснай сям’і.

*Практычныя заняткі*

Экскурсіі ў этнаграфічныя, краязнаўчыя музеі. Конкурс выказванняў “Прыказкі і прымаўкі маёй сям’і”, “Казкі майго дзяцінства”. Гасцёўня “Сямейныя рэцэпты страў беларускай кухні”.

Слуханне фальклорных твораў і прагляд відэа сямейных абрадаў беларусаў. Вусны аповяд “Традыцыі наведвання магіл продкаў”. “Сямейныя традыцыі святкавання Ражства, Пасхі”.

Заняткі з абмеркаваннем захаванасці народных традыцый у сучаснай сям’і: “Народныя традыцыі ў сям’і”, “Сын і дачка. Заняткі, забавы, выхаванне ў мінулым і сучасным жыцці грамадства”, “Чаму мяне навучылі, жадаюць навучыць бацькі (бабулі і дзядулі)”, “Дзедава навука і бабуліны казкі”, “Спадчына продкаў”.

**Гісторыя маёй сям'і - гісторыя маёй краіны**

Стварэнне радаводу – адкрыццё новых старонак у гісторыі краіны.

Падзеі ў гісторыі сям'і, якія знайшлі сваё адлюстраванне ў гісторыі краіны. Жыццёвыя падзеі родзічаў у суаднясенні з гістарычнымі крыніцамі: вывучэнне гістарычнай і краязнаўчай літаратуры, інтэрнэт-рэсурсаў.

Падзеі Вялікай Айчыннай вайны ў гісторыі сям’і.

Удзел родзічаў у развіцці прамысловых прадпрыемстваў, сельскай гаспадарцы краю і краіны, у культурным развіцці рэгіёна.

*Практычныя заняткі*

Памятныя падзеі ў гісторыі сям'і. Вызначэнне важных гістарычных падзей і з’яў, у якіх удзельнічалі члены сям’і, родзічы. Пошук інфармацыі аб сваяках у гістарычнай і краязнаўчай літаратуры, інтэрнэт-рэсурсах.

Пошук звестак аб удзеле прадзедаў і родзічаў у Вялікай Айчыннай вайне, выкарыстоўваючы інфармацыйны партал “Памяць народа”, сайты “Дарогамі памяці”, “Партызаны by”. Каштоўнасць успамінаў родзічаў аб падзеях Вялікай Айчыннай вайны.

Родзічы, якія ўнеслі свой уклад у развіццё прадпрыемстваў, культурнае развіццё краю. Ветэраны войнаў, працаўнікі тылу, ветэраны працы. Прафесіі, працоўныя дынастыі родзічаў.

Экскурсіі на прамысловыя і сельскагаспадарчыя прадпрыемствы краю. Наведванне з экскурсіямі гістарычных, краязнаўчых музеяў.

“Мая сям’я – маё багацце”. Арганізацыя сустрэч з прадстаўнікамі сем’яў з цікавымі жыццёвымі лёсамі, ветэранамі працы або сямейнымі працоўнымі дынастыямі.

Конкурс выказванняў “Якія б лепшыя якасці я хацела(ў) бы атрымаць у спадчыну ад маіх продкаў?”, “Што я хачу сказаць сваім нашчадкам?” Конкурс малюнкаў “Мая будучая сям’я”.

Афармленне (на выбар навучэнца) летапіса сям’і, рукапісных часопісаў, насценнай газеты, альбома “Імёны. Падзеі. Памяць”, аўдыёархіва “Жывыя старонкі гісторыі”.

**У добрым родзе – усе ў згодзе**

Гульнёва-пазнавальная праграма з удзелам навучэнцаў і іх бацькоў. Прэзентацыя вынікаў даследвання: радаводаў, творчых работ.

**Прагназуемыя вынікі**

Навучэнцы павінны ведаць:

змест паняццяў сям’я, род, радня, родзічы, продкі, генеалогія, гістарычныя крыніцы;

крыніцы генеалагічнай інфармацыі і спосабы яе атрымання;

уласны радавод (прозвішчы, імёны родзічаў да чацвёртага-пятага паклення), прыклады ўдзелу сваіх родзічаў у гістарычных падзеях;

асновы сямейнага ўкладу беларусаў у мінулым і сучаснасці, нацыянальныя сямейныя традыцыі;

традыцыі і звычаі сваёй сям’і;

правілы запісу ўспамінаў.

Навучэнцы павінны ўмець:

складаць радаводы, рабіць кароткія прэзентацыйныя характарыстыкі свайго радаводу;

запісваць вусныя ўспаміны з выкарыстаннем дыктафона, мець навыкі работы з камп’ютарам, рабіць запыт да крыніц неабходнай інфармацыі генеалагічнага даследвання (у даступнай форме);

планаваць і ажыццяўляць (пад кіраўніцтвам педагога) ход генеалагічнага даследавання, прадставіць вынікі даследвання.

Вынікамі таксама павінны быць:

усведамленне дзецьмі прыналежнасці да гісторыі і традыцый сваёй сям’і, гісторыі і традыцый беларускага народа;

якаснае змяненне пераемнасці гістарычнай памяці пакаленняў сям’і навучэнцаў, этнакультурных традыцый, сямейных каштоўнасцей.

**Формы падвядзення вынікаў рэалізацыі праграмы**

Педагог адсочвае ступень засваення навучэнцамі тэарэтычнага і практычнага матэрыялу, дынаміку і ход правядзення даследчай работы, выкарыстоўваючы формы кантролю пад час рэалізацыі праграмы: апытанне, гутарка, дыягнастычная гульня, праверка самастойнай работы навучэнцаў, рэфлексійныя метады.

Вынікамі рэалізацыі праграмы будуць радаводы навучэнцаў (мінімум да чацвёртага-пятага калена). На працягу навучальнага года ў навучэнцаў будзе фарміравацца сямейны архіў: дакументы, фотаздымкі, аўдыё- і відэазапісы, сямейныя рэліквіі. Творчымі вынікамі засваення праграмы могуць быць аформленыя летапісы сям’і, альбомы фотаздымкаў і дакументаў, сямейных рэліквій, рукапісныя часопісы і насценныя газеты пра гісторыю сям’і і роду.

**Формы і метады рэалізацыі праграмы**

Для паспяховай рэалізацыі праграмы неабходна ўлічваць індывідуальныя і ўзроставыя асаблівасці навучэнцаў, іх асабістыя запатрабаванні. Дзецям 9-12 гадоў уласціва эмацыйная спагадлівасць, дапытлівасць і разам з тым здольнасць авалодваць пэўнымі тэарэтычнымі ведамі, што робіць магчымым найбольш паспяхова рэалізаваць пастаўленыя задачы.

Асноўнай формай арганізацыі адукацыйнага працэсу з'яўляецца занятак (тэарэтычны і практычны). На занятках дзеці атрымліваюць веды і навыкі, якія патрэбны для правядзення адаптаванага для іх ўзросту генеалагічнага даследвання. Пры адборы тэарэтычнага матэрыялу для заняткаў, гістарычных крыніц, інтэрнэт-рэсурсаў, навучальных генеалагічных схем педагогу неабходна кіравацца прынцыпам даступнасці.

Рэалізацыя праграмы прадугледжвае самастойную работу навучэнцаў па вывучэнні сямейных архіваў, запісу ўспамінаў. Педагогу на занятках неабходна ажыццяўляць падрыхтоўку да правядзення самастойнай работы навучэнцаў, праводзіць адпаведныя навучальныя заняткі. На працягу навучальнага года педагогу неабходна праводзіць карэкцыю генеалагічнага даследвання навучэнцаў.

 Праграмай прадугледжана правядзенне асобных заняткаў у бібліятэках, музеях або на прадпрыемствах рэгіёна.

Выкарыстанне сучасных інфармацыйна-камунікатыўных тэхналогій значна павысіць вучэбна-пазнавальную матывацыю навучэнцаў, эфектыўнасць іх практычнай даследчай дзейнасці. Праграма прадугледжвае правядзенне заняткаў з медыяадукацыйным зместам, пошук інфармацыі, яе фіксацыю і апрацоўку з выкарыстаннем электронных сродкаў, прымяненне сучасных сродкаў камунікацыі, анлайн-узаемадзеяння паміж удзельнікамі адукацыйнага працэсу. Радаводы і творчыя работы навучэнцаў могуць быць прадстаўлены ў электронным выглядзе.

Методыка правядзення заняткаў з этнапедагагчным зместам можа быць разнастайная: творчыя заданні, пазнавальныя віктарыны і гульні, ілюстраванне, інсцэнаванне. Педагогу важна ўлічваць новыя тэндэнцыі дзіцячай, моладзевай субкультуры, выкарыстоўваць на занятках інтэрактыўныя тэхналогіі. Напрыклад, стварэнне відэаролікаў у час падрыхтоўкі да заняткаў ці па яго выніках, правядзенне заняткаў з элементамі дзелавой гульні, калі дзеці выконваюць ролю журналістаў, даследчыкаў, блогераў.

Поспеху ў рэалізацыі праграмы будзе садзейнічаць удзел бацькоў, бабуль і дзядуль у пазнавальнай, даследчай дзейнасці дзяцей, іх сумесныя намаганні па ўзнаўленні нацыянальных сямейных традыцый, засваенні гістарычнай памяці папярэдніх пакаленняў. Такая форма работы як складанне радаводаў - вельмі даступны, эфектыўны і дзейны метад далучэння дзяцей да дыялогу пакаленняў. Творчая дзейнасць навучэнцаў і іх бацькоў можа знайсці адлюстраванне ў сумесным афармленні альбомаў з прадстаўленымі ў іх радаводамі, сямейнымі фотаздымкамі, занатаванымі гісторыямі, копіямі архіўных дакументаў з гісторыі сям’і. Пажадана выкарыстоўваць пры рэалізацыі праграмы такія формы работы як арганізацыю сустрэч навучэнцаў з прадстаўнікамі розных пакаленняў, экскурсіі на прадпрыемствы, дзе працуюць родзічы навучэнцаў.

Асаблівую ўвагу рэкамендуецца звярнуць на заключныя заняткі, якія павінны стаць святам з удзелам бацькоў, бабуль і дзядуль. У працэсе гульнёвых конкурсаў заключнага занятка хлопчыкі і дзяўчынкі прадэманструюць набытыя веды і пазітыўныя мадэлі паводзін, ступень падрыхтаванасці да сямейнага жыцця, прадставяць прадукты сваіх даследванняў.

Выбар форм і метадаў па рэалізацыі праграмы вызначаецца таксама ступенню зацікаўленасці і ўключэннем у даследчую дзейнасць бацькоў і родзічаў навучэнцаў, выхаваўчых магчымасцяў соцыуму, этнакультурных традыцый рэгіёну і традыцый сем’яў навучэнцаў.

З прыведзенага спіса літаратуры і інфармацыйных рэсурсаў педагогам неабходна звярнуць увагу на “Метадычныя рэкамендацыі для педагагічных работнікаў па пытаннях уключэння элементаў генеалогіі і другіх дапаможных гістарычных дысцыплін у вучэбна-выхаваўчы працэс” Міністэрства адукацыі і навукі Расійскай Федэрацыі [14]. Па пытаннях выкарыстання гістарычных крыніц у генеалагічных даследваннях, генеалагічнага пошуку з улікам нацыянальных асаблівасцяў педагогам, навучэнцам і іх бацькам неабходна звяртацца да матэрыялаў генеалагічнага партала Radawod.by [7].

**Літаратура і інфармацыйныя рэсурсы для навучэнцаў і іх бацькоў**

1. Александрова, Н.А. Семейные родословные как технология воспитания детей и гармонизации межпоколенческих отношений [Текст] : программа и методическое пособие по профессиональной подготовке родителей / Н. А. Александрова; Федеральное гос. научное учреждение “Ин-т социал. Педагогики” Рос. акад. образования. - Москва : Современное образование, 2013. - 38 с.
2. Арлова, Г.П. Беларуская народная педагогіка / Г.П. Арлова. - Мінск: ГВЗАТ “Маладняк”, 1993. - 183 с.
3. Генеалогический портал “Всероссийское генеалогическое древо” [Электронный ресурс]. – Режим доступа: <https://vgd.ru> – Дата доступа: 20.12.2020.
4. Генеалагічны партал Radawod.by [Электронны рэсурс]. – Рэжым доступу: https://radawod.by/- Дата доступу: 27.12.2020.
5. “Древо жизни”. Программа для построения генеалогических деревьев, хранения и отображения информации о родственниках и о событиях в их жизни [Электронный ресурс]. – Режим доступа: <https://genery.com/ru/> - Дата доступа: 20.12.2020.
6. Дорогами памяти [Электронный ресурс] / Проект Министерства обороны РФ. – Режим доступа: <https://foto.pamyat-naroda.ru>. – Дата доступа: 20.12.2020.
7. [Доступная генеалогия с сервисом «В Архиве»](https://www.v-archive.ru/). Просто о генеалогии: шпаргалка для школьников и их родителей [Электронный ресурс]. – Режим доступа: <https://www.v-archive.ru/genealogiya-dlya-shkolnikov/>– Дата доступа: 20.12.2020.
8. Інфармацыйны рэсурс органаў архіўнай справы і справаводства і сістэмы дзяржаўных архіўных устаноў РБ “Архівы Беларусі”: [Электронны рэсурс]. – Рэжым доступу:  [www.archives.gov.by](http://www.archives.gov.by/)./ - Дата доступу: 27.12.2020.
9. Інфармацыйны генеалагічны рэсурс Radzima.net [Электронны рэсурс]. – Рэжым доступу: <https://www.radzima.net/>. - Дата доступу: 27.12.2020.
10. [Kazki.unicef.by](http://kazki.unicef.by/)– інтэрактыўны праект дзіцячага Фонду ААН (ЮНІСЕФ) [Электронны рэсурс]. – Рэжым доступу: <http://kazki.unicef.by/> - Дата доступу: 27.12.2020.
11. Міжнародны сайт па генеалогіі “Генеалогія – даведайцеся свае карані, захавайце сямейную гісторыю” [Электронный ресурс]. – Рэжым доступу:  [www.myheritage.com](http://www.myheritage.com/) /- Дата доступу: 27.12.2020.
12. Память народа [Электронный ресурс] / Портал Министерства обороны РФ. – Режим доступа: <https://pamyat-naroda.ru/abou>. – Дата доступа: 20.12.2020.
13. Партизаны by. [Электронный ресурс] / Специальный проект Издательского дома «Беларусь сегодня» и Национального архива Республики Беларусь. – Режим доступа: <https://partizany.by>. – Дата доступа: 20.12.2020.

**Літаратура і інфармацыйныя рэсурсы для педагога**

1. Александрова, Н.А. Родословно-биографическое краеведение: Методические рекомендации по работе над своей родословной / Н.А. Александрова. – М.: 2018. – 71 с. [Электронный ресурс]. – Режим доступа: <http://old.turcentrrf.ru/f/uchebno-metod_posobiye_rodosloviye_0.pdf>./ - Дата доступа: 27.12.2020.
2. Арлова, Г.П. Беларуская народная педагогіка / Г.П. Арлова. - Мінск: ГВЗАТ “Маладняк”, 1993. - 183 с.
3. Арлова, Г.П. Народная педагогіка ў выхаваўчай рабоце школы / Г.П. Арлова. - Мінск: ГВЗАТ “Маладняк”, 1995. – 160 с.
4. Беларуская народная педагогiка у школе / Грымаць, А. А. [і др.]; Метад. дапам. – Мінск : Выд. Ул. М. Скакун, 1996. – 256 с.
5. Болбас, В. С. Этнічная педагогіка беларусаў // Нар. асвета. 1998. № 8. С. 133-138.
6. Болбас, В. С. Народная педагогка Мазырскага Палесся / В. С. Болбас, I. С. Сычова. — Мазыр: Белы Вецер, 2012. — 246, [2] с. — Бiблiяграфiя: с 236-247, 203 назв.
7. Генеалагічны партал Radawod.by. [Электронный ресурс]. – Режим доступа: https://radawod.by/- Дата доступа: 27.12.2020.
8. Інфармацыйны рэсурс органаў архіўнай справы і справаводства і сістэмы дзяржаўных архіўных устаноў РБ “Архівы Беларусі”: [Электронный ресурс]. – Режим доступа:  [www.archives.gov.by](http://www.archives.gov.by/)./ - Дата доступа: 27.01.2021.
9. Калачова, І.І. Народныя традыцыі і звычаі выхавання / І.І. Калачова. - Мінск: Беларуская навука, 1999 – 234 с.
10. Кочевых, С. В. Методическое пособие по проведению генеалогических разысканий. Основы генеалогической культуры / С. В. Кочевых. - СПб.: 2006 - 80 с., ил. [Электронный ресурс]. – Режим доступа: <https://archive74.ru/sites/default/files/sites/default/files/metodicheskoe_posobie_po_provedeniyu_genealogicheskih_razyskaniy_.pdf./> - Дата доступа: 26.12.2020.
11. Кухаронак Т.І. Традыцыйная культура беларусаў у сучасным выхаванні школьнікаў /Традыцыйная культура і дзеці: праблемы захавання і пераемнасці. Матэрыялы навук.-практ. канф. (1–3 чэрвеня 2001 г.). ― Мазыр, 2001. ― С. 99-103.
12. Леўкавец, М.М. Аб'яднанне па інтарэсах “Фальклорная спадчына” / Аб’яднанні па інтарэсах: выхаванне сродкамі беларускага фальклору: дапам для педагогаў устаноў дадат. адукацыі дзяцей і моладзі, агул. сярэд. адукацыі з беларус. і рус. мовамі навучання / Т.М. Крыўко [і інш]; пад рэд. В.А. Кляцовай, Т.М. Крыўко, І.П. Шаўчэнкі. – Мінск: Пачатковая школа, 2015. – С. 26-39.
13. Малыя жанры. Дзіцячы фальклор / Т.В. Валодзіна, А.І. Гурскі, Г.А. Барташэвіч, К.П. Кабашнікаў; навук. рэд. А.С. Фядосік. — Мн.: «Беларуская навука», 2004. — 439 с. — (Беларускі фальклор: Жанры, віды, паэтыка; Кн. 6).
14. Методические рекомендации для педагогических работников по вопросам включения элементов генеалогии и других вспомогательных исторических дисциплин в учебно-воспитательный процесс [Электронный ресурс]. – Режим доступа: http://lit.i-docx.ru/37istoriya/269085-1-metodicheskoe-posobie-organizacii-provedeniyu-issledovaniya-istorii-semi-roda-moskva-2018-metodicheskoe-po.php./ - Дата доступа: 27.12.2020.
15. Модель формирования семейных ценностей у детей и подростков: Учебно-методическое пособие / С. С. Федо­ренко, Н. Н. Кислова, М. В. Мартынова, Е. В. Тихонова [и др.]; под ред. Е. В. Вергизовой, Т. С. Воробейковой, О. В. Эрлиха. – СПб.: Свое издательство, 2014.- 403 с.
16. Ракава, Л.В. Традыцыі сямейнага выхавання ў беларускай вёсцы / Л.В. Ракава. – Мінск: Ураджай, 2000.- 111 с.
17. Рыбчонак, С.А. Крынiцы па генеалогii Беларусi XVI–пачатку XX ст. : метад. парады / С.А. Рыбчонак. – Мінск : Беларус. навук.-даслед. ін-т дакументазнаўства і арх. справы, 2003. – 74 с.
18. Типовая программа дополнительного образования детей и молодежи (туристско-краеведческого профиля) [Электронный ресурс]. – Режим доступа: <https://adu.by/images/2018/05/Tip_progr_dop_obr_turist_kraev_profil.pdf./> - Дата доступа: 26.12.2020.
19. Формирование семейных ценностей у детей среднего школьного возраста средствами образовательной деятельности: Методическое пособие. / под ред. С.В. Васильевой, Г.А. Бакуровой и др. — СПб.: ВВМ, 2015. — 128 с.

СОГЛАСОВАНО

Начальник управления по образованию

Минского райисполкома

\_\_\_\_\_\_\_\_\_\_\_\_\_\_\_\_\_\_\_\_\_\_Л.К.Лукша

«\_\_\_»\_\_\_\_\_\_\_\_\_\_2023г.